સરકાર ટ્રિપલ તલાકની પ્રથાનો અંત લાવવા સંસદના શિયાળુ સત્રમાં ખરડો રજૂ કરવા વિચારી રહી છે. ઇન્સ્ટન્ટ તલાક આપનાર પતિઓને જેલમાં નાખવાની જોગવાઇ આ કાયદામાં હશે એવી ધારણા છે. અગાઉ, સર્વોચ્ચ અદાલતે ટ્રિપલ તલાકની પ્રથા રદ કરાવતો આદેશ આપ્યો હોવા છતાં તે હજી અમુક સ્થળે ચાલુ હોવાનું કહેવાય છે. એક સરકારી અધિકારીએ મંગળવારે જણાવ્યું હતું કે ટ્રિપલ તલાકને લગતી કાયદામાંની જોગવાઇમાં સુધારા સૂચવવા એક સમિતિ રચાઇ છે. ટ્રિપલ તલાકનો ભોગ બનેલી મહિલા પાસે હાલમાં પોલીસમાં ફરિયાદ કરવા સિવાય કોઇ વિકલ્પ નહિ હોવાનું કહેવાય છે. મુસ્લિમ મૌલવીઓ આવી મહિલાને સહાય નહિ કરતા હોવાનો આક્ષેપ પણ કરાય છે. આ ઉપરાંત, કાયદામાંની જરૂરી જોગવાઇના અભાવે પોલીસ પણ ટ્રિપલ તલાક પ્રથા અપનાવતા પતિ સામે કડક પગલાં લઇ નથી શકતી.